Informácia o priebehu a výsledkoch oficiálnej návštevy spolkovej kancelárky
Nemeckej spolkovej republiky Angely Merkelovej v Slovenskej republike
dňa 11. mája 2006

Oficiálna návšteva spolkovej kancelárky Nemeckej spolkovej republiky (NSR) Angely Merkelovej v Slovenskej republike sa uskutočnila 11. mája 2006 na pozvanie predsedu vlády Slovenskej republiky Mikuláša Dzurindu. 
V delegácii spolkovej kancelárky boli:  Jochen Trebesch, mimoriadny a splnomocnený veľvyslanec NSR v SR, Ulrich Wilhelm, hovorca vlády, Christoph Heusgen, generálny riaditeľ odboru zahraničnej politiky Úradu spolkovej kancelárky, Uwe Corsepius, generálny riaditeľ odboru EÚ Úradu spolkovej kancelárky a Jens Weidmann, generálny riaditeľ odboru financií Úradu spolkovej kancelárky. 
Počas návštevy sa uskutočnilo rokovanie i neformálny rozhovor spolkovej kancelárky A. Merkelovej s predsedom vlády SR M. Dzurindom a prijatie u prezidenta SR I. Gašparoviča. 
	
	Obsah rokovaní

Rokovanie A. Merkelovej s predsedom vlády SR M. Dzurindom

Predmetom rozhovoru spolkovej kancelárky NSR A. Merkelovej s predsedom vlády SR M. Dzurindom boli okrem slovensko-nemeckých vzťahov, aj aktuálne otázky európskej politiky (EÚZ, rozširovanie), transatlantické vzťahy a Irán. 
Obaja partneri ocenili vynikajúcu úroveň slovensko-nemeckých vzťahov, pričom predseda vlády SR okrem intenzívneho politického dialógu podčiarkol osobitné postavenie NSR ako najväčšieho obchodného partnera SR a zároveň najvýznamnejšieho zahraničného investora na Slovensku (z hľadiska krajiny pôvodu investícií). Poukázal pritom na veľmi dobré hodnotenia a celkovú spokojnosť nemeckých investorov s podnikateľským prostredím na Slovensku (prieskumy kancelárie delegáta nemeckého priemyslu v SR). V súvislosti s proreformnou politikou vlády SR zdôraznil najmä snahu o vytváranie nových pracovných miest v SR (viac ako 100 tisíc nových pracovných príležitostí v porovnaní s rokom 2002). Aj napriek rozhodnutiu spolkovej vlády zachovať existujúce prechodné obdobia na voľný pohyb pracovných síl z nových členských krajín (NČK) EÚ, predseda vlády SR požiadal spolkovú kancelárku o zváženie možností zlepšenia prístupu slovenských stavebných firiem na nemecký trh, o to tak vo vzťahu k zjednodušeniu administratívnej procedúry pri ich etablovaní sa na nemeckom trhu, ako aj navýšenia ročných kontingentov pracovných povolení udeľovaných občanom SR pracujúcim v oblasti stavebníctva v NSR, ktoré sú prideľované SR na základe osobitnej bilaterálnej dohody z roku 1996 (Pozn.: Požiadavky slovenskej strany boli formou osobitného dokumentu odovzdané po skončení rokovaní veľvyslancovi NSR v SR, ktorý ich postúpi relevantným nemeckých inštitúciám. Ďalší postup a komunikácia s nemeckou stranou v tejto veci bude zabezpečená a sledovaná Veľvyslanectvom SR v Berlíne).  
Kancelárka konštatovala, že spolkovú vládu k zachovaniu obmedzení v oblasti voľného pohybu pracovných síl pre občanov z NČK EÚ viedla veľmi nepriaznivá situácia na nemeckom pracovnom trhu (5 mil. nezamestnaných). Dodala však, že uvedené rozhodnutie nebráni tomu, aby sa v jednotlivých prípadoch hľadali možnosti a opatrenia smerujúce k uľahčeniu zamestnávania pracovníkov pôsobiacich vo vybraných oblastiach. 
Obaja partneri si vymenili názory na otázku ďalšieho osudu Ústavnej zmluvy EÚ (EÚZ). Predseda vlády SR s odvolaním sa na nedávne stretnutie s francúzskym prezidentom J. Chiracom konštatoval, že pred voľbami vo Francúzsku (FR) bude ťažké dosiahnuť v tejto otázke pozitívny posun. Dodal, že aj keď proces ratifikácie EÚZ na Slovensku nebol ukončený (podobne ako v NSR z dôvodu podania na ústavný súd), SR nepovažuje existujúci text EÚZ za „mŕtvy“ dokument, ale vníma ho ako dobrý koncept pre ďalšiu diskusiu v rámci obdobia reflexie. 
Kancelárka A. Merkelová aj v kontexte svojho aktuálneho vystúpenia k európskej politike v nemeckom Bundestagu (dopoludnia, v deň návštevy SR) zdôraznila potrebu doriešenia ratifikácie EÚZ. Potvrdila, že v tomto smere bude NSR aj počas svojho predsedníctva v EÚ (I. polrok 2007) pracovať na vytvorení takých podmienok, aby proces ratifikácie EÚZ mohol byť úspešne ukončený. Uviedla, že aj keď dosiahnutie akéhokoľvek pokroku komplikujú voľby vo FR, EÚZ sa nesmie stať rukojemníkom týchto volieb. V tejto súvislosti vyslovila obavy z toho, že otázka EÚZ by sa mohla stať jednou z hlavných tém predvolebnej kampane a do popredia by sa mohli dostať aj hlasy tých politických strán, ktoré navrhujú „rozkúskovať“ ústavu na viaceré samostatné dokumenty, ktoré by boli schvaľované postupne. Z tohto dôvodu je podľa kancelárky A. Merkelovej veľmi dôležité, aby sa v rámci EÚ už na jeseň t.r. začalo s formulovaním konkrétnych predstáv o ďalšom postupe vo vzťahu k EÚZ. Pripustila, že prijatie EÚZ v súčasnej podobe nebude možné, odmietla však akékoľvek návrhy smerujúce k vyňatiu niektorých častí z existujúceho textu, pretože by mohli viesť k úplnému rozbitiu EÚZ.  
V súvislosti s otázkou rozšírenia EÚ o Bulharsko (BG) a Rumunsko (RO) spolková kancelárka konštatovala, že aj keď NSR čaká na hodnotiacu správu EK, zatiaľ sa drží termínu 1.1.2007. Nemecko očakáva, že správa bude objektívna a jasne pomenuje úlohy a problémy, ktoré budú musieť obe krajiny doriešiť ešte do konca t.r. (v prípade BG osobitne spomenula oblasť spravodlivosti). Určité obavy vyjadrila k tendencii spájania perspektív členstva Turecka (TR) a Chorvátska v EÚ, keďže východiskové pozície oboch krajín sú veľmi rozdielne. V prípade TR pritom uviedla, že NSR bude preferovať veľmi uvoľnené tempo prístupových rokovaní a bude proti ich urýchľovaniu.       
	V ďalšej časti rozhovoru predseda vlády SR súhlasil s názorom spolkovej kancelárky na budúcnosť transatlantickej spolupráce, ktorý prezentovala počas vystúpenia na Mníchovskej bezpečnostnej konferencii. Podporil záujem NSR aktívne pôsobiť smerom k posilneniu spolupráce EÚ a NATO pri riešení nových bezpečnostných výziev, ako aj postavenia NATO ako primárneho fóra konzultácií transatlantickej komunity o strategických otázkach a problémoch. SR podľa neho v tomto smere nepozná inú alternatívu.          
	Spolková kancelárka stručne informovala o svojom nedávnom stretnutí s prezidentom Putinom v Tomsku, počas ktorého hovorili aj o otázkach energetickej politiky. Uviedla, že apelovala na prezidenta, aby sa Rusko (RF) pripojilo k energetickej charte. Prezident RF však uviedol, že prijatie takéhoto rozhodnutia je pre RF ťažké, pretože by vyvolalo potrebu privatizácie celého energetického priemyslu. S poukázaním na skutočnosť, že RF sa len ťažko vyrovnáva s kritikou zo strany EÚ, spolková kancelárka podčiarkla potrebu udržiavania kontaktov a úzkej spolupráce Únie s RF. V tomto kontexte uviedla, že fínskemu premiérovi M. Vanhanenovi navrhla, aby pozval Putina na summit Európskej rady koncom t.r., počas ktorého by mohli byť prediskutované aj niektoré otázky energetickej politiky. 
Význam aktívneho dialógu s RF je podľa kancelárky A. Merkelovej dôležitý aj pri riešení problému iránskeho jadrového programu. Z pohľadu NSR je pre pozitívne smerovanie v tejto otázke dôležité zachovanie dvoch zásadných momentov. Jedným z nich je skutočnosť, že USA podporujú aktívnu účasť EÚ na rokovaniach s Iránom a zatiaľ nejavia záujem rokovať s ním priamo. Druhým dôležitým faktom je, že RF rovnako ako medzinárodné spoločenstvo je proti tomu, aby Irán vlastnil jadrové zbrane, a spoločne podporujú diplomatické riešenie tejto otázky. 
	
	Po skončení rokovaní obaja partneri absolvovali spoločnú tlačovú konferenciu a v neformálnom rozhovore pokračovali v kaviarni „Café Roland“ (uskutočnilo sa po prijatí spolkovej kancelárky u prezidenta SR).

Rokovanie A. Merkelovej s prezidentom SR I. Gašparovičom

Otázka Iránu, ale aj bilaterálne vzťahy a najmä problematika EÚZ boli aj predmetom diskusie spolkovej kancelárky s prezidentom SR I. Gašparovičom. Prezident SR stručne informoval kancelárku o aktuálnej predvolebnej situácii v SR a ubezpečil ju, že bez ohľadu na výsledky volieb, kontinuita v doterajšom smerovaní zahraničnej politiky SR bude zachovaná. Slovensko podľa neho bude rovnako pokračovať v doterajšej reformnej politike, nevylúčil však, že príde k určitým zmenám a úpravám v tých oblastiach, kde nebol dosiahnutý očakávaný efekt. 
Obaja ocenili vysokú úroveň bilaterálnych vzťahov, ktoré sa premietajú aj do veľmi dobrej spolupráce oboch krajín v rámci EÚ, NATO, ale aj na pôde OSN, kde SR v súčasnosti pôsobí vo funkcii nestáleho člena Bezpečnostnej rady OSN. 
Prezident SR následne reagoval na otázku spolkovej kancelárky k ratifikácii EÚZ v SR. Prezident SR konštatoval, že podobne ako prezident NSR, ani on zatiaľ nepodpísal ratifikačné listiny z dôvodu existujúceho podania na ústavnom súde. Dodal však, že preňho je najdôležitejší fakt, že EÚZ bola takmer jednohlasne schválená NR SR.  Aj napriek určitým výhradám k súčasnému textu EÚZ preto nemá dôvod, pre ktorý by ratifikačné listiny nepodpísal, keď príde správny čas. Konštatoval, že podporuje ukončenie procesu ratifikácie EÚZ a za najväčší problém, ktorý bude potrebné doriešiť v období reflexie, považuje otázku jednoznačného rozdelenia kompetencií medzi členskými štátmi a EÚ, resp. medzi jednotlivými národnými parlamentmi a EP. V tejto súvislosti poukázal aj na komplikovanosť textu EÚZ, ktorý naviac nezodpovedá charakteru ústavy ako je to uvedené v jeho názve.  
E. Merkelová konštatovala, že väčší problém vidí ani nie tak v zadefinovaní kompetencií ako v nedostatočnom uplatňovaní princípu subsidiarity, a to aj zo strany samotných národných parlamentov. 
V reakcii na otázku prezidenta SR k vstupu BG a RO do EÚ zopakovala postoj NSR prezentovaný počas stretnutia s predsedom vlády SR a aj s odvolaním sa na nedávne rokovania v prezidentom RF informovala stručne o aktuálnom vývoji v otázke iránskeho jadrového programu.     

Masmediálne pokrytie návštevy
Oficiálna návšteva spolkovej kancelárky A. Merkelovej v SR mala široké masmediálne krytie. Informácie o návšteve a témach bilaterálnych stretnutí zverejnili všetky hlavné masmédiá v SR. Zdôrazňovaná bola predovšetkým skutočnosť, že išlo o prvú návštevu A. Merkelovej v SR od jej menovania do funkcie spolkovej kancelárky v novembri 2005.  Pozitívne hodnotenia odzneli na adresu dosiahnutej úrovne bilaterálnych vzťahov (spolková kancelárka na tlačovej konferencii uviedla „lepšie už byť nemôžu“), ale aj odvážnych reforiem na Slovensku, ktoré podľa spolkovej kancelárky pomohli Slovensku dosiahnuť  pozoruhodný hospodársky rozvoj. Pozornosť bola venovaná aj vybraným otázkam EÚ (Ústavná zmluva EÚ, rozširovanie) a aktuálnemu vývoju v otázke iránskeho jadrového programu. 

Záver
	Hlavný cieľ oficiálnej návštevy spolkovej kancelárky NSR A. Merkelovej v SR bol úspešne splnený. Návšteva bola potvrdením vysokej kvality bilaterálnych vzťahov medzi oboma krajinami tak na politickej úrovni, ako aj v hospodárskej oblasti, čo dokumentuje aj skutočnosť, že SR bola jednou z prvých NČK EÚ (po Poľsku), ktoré A. Merkelová navštívila vo funkcii spolkovej kancelárky (s väčšinou partnerov z ostatných NČK sa stretla v Berlíne).
Spolková kancelárka ocenila výsledky odvážnych reforiem realizovaných na Slovensku. Aj napriek rozhodnutiu spolkovej vlády zachovať prechodné obdobie na voľný pohyb pracovných síl pre občanov z NČK, spolková kancelárka konštatovala pripravenosť nemeckej strany hľadať priestor na diskusiu o uľahčení vzájomného zamestnávania ľudí v určitých oblastiach (požiadavka na uľahčenie vstupu slovenských firiem a ich zamestnancov pôsobiacich v oblasti stavebníctva na nemecký trh). 
Počas rokovaní bola potvrdená zhoda oboch strán v názore na pokračovanie v procese ratifikácie Ústavnej zmluvy EÚ a spolková kancelárka si s predstaviteľmi SR vymenila aj názory na otázku rozširovania EÚ i ďalšieho postupu v riešení iránskeho jadrového programu.  
Priebeh rokovaní potvrdil, že NSR vníma SR ako priateľskú krajinu a spoľahlivého partnera, ktorý sa aktívne zapája do spolupráce v rámci EÚ a NATO, ale aj ďalších medzinárodných organizácií, pričom osobitne bolo vyzdvihnuté aktuálne pôsobenie SR na pôde BR OSN. 
Oficiálna návšteva spolkovej kancelárky NSR A. Merkelovej v SR vytvorila dobré predpoklady pre ďalšie prehlbovanie bilaterálnych vzťahov medzi SR a NSR.